PCSGH มีแผนแตกไลน์ธุรกิจผลิตชิ้นส่วนเพิ่มปลายปีนี้
PCSGH มีแผนแตกไลน์ธุรกิจผลิตชิ้นส่วนเพิ่มช่วงปลายปีนี้ หลังต้นปีขยายไลน์ผลิตกลุ่มชิ้นส่วนรถบรรทุกขนาดใหญ่-รถจักรยานยนต์บิ๊กไบค์ โดยจะเริ่มผลิตกลางปี 59
21 ส.ค. 2558

นายประสงค์ อดุลยรัตนนุกุล ประธานเจ้าหน้าที่บริหาร บริษัท พี.ซี.เอส แมชีน กรุ๊ป โฮลดิ้ง จำกัด (มหาชน) หรือ PCSGH เปิดเผยว่า ในช่วงปลายปีนี้บริษัทมีแผนจะเปิดไลน์ธุรกิจผลิตชิ้นส่วนนอกกลุ่มรถกระบะ 1 ตันเพิ่มขึ้น หลังจากเมื่อต้นปีบริษัทได้ขยายไลน์การผลิตเพิ่มขึ้นอีก 2 กลุ่ม คือ ชิ้นส่วนรถบรรทุกขนาดใหญ่ (BIG TRUCK)  ส่งให้กับผู้ผลิตรายใหญ่ระดับโลกในญี่ปุ่น อีกกว่า 11 รายการ รวมเป็นมูลค่าถึง 540 ล้านบาท อายุโครงการ 5 ปี และจะเริ่มการผลิตในช่วงกลางปี 2559 รวมทั้งขยายไลน์ในการผลิตชิ้นส่วนรถจักรยานยนต์บิ๊กไบค์ (BIG BIKE) ด้วย
ทั้งนี้ PCSGH เป็น 1 ในผู้ผลิตชิ้นส่วนหลักของอุตสาหกรรมยานยนต์ระดับ Tier-1 ที่มีทุนจดทะเบียน 1,545 ล้านบาท มีเทคโนโลยีและ โนว์ฮาวการผลิตระดับสูง มีสถานะการเงินที่แข็งแกร่ง รวมถึงมีฐานลูกค้าที่มั่นคงอย่างบริษัทผู้ผลิตรถยนต์ชั้นนำ ระดับโลกจากประเทศญี่ปุ่น สหรัฐอเมริกา และยุโรปมากว่า 30 ปี บริษัทฯ มีการบริหารงานในลักษณะ บริษัทโฮลดิ้ง (Holding Company) ที่มีการลงทุน และถือหุ้น 100% ในบริษัทย่อย 3 บริษัท ได้แก่ บริษัท พี.ซี.เอส. พรีซิชั่น เวิร์ค จำกัด, บริษัท พี.ซี.เอส. ได คาสติ้ง จำกัด และบริษัท พี.ซี.เอส. ฟอร์จจิ้ง จำกัด